Det nordjyske sportstøjsfirma Fusion med hovedsæde i Svenstrup er tiltalt i en sag om overtrædelse af konkurrenceloven. Sagen mod Fusion begynder onsdag ved Retten i Aalborg, hvor retten skal tage stilling til, om Fusion forsætligt eller groft uagtsomt har indgået aftaler, der havde til formål at begrænse konkurrencen på firmaets sportstøj. Ifølge anklageskriftet stillede firmaet tilbage i 2017 via e-mails krav til forhandlere om, at Fusions vejledende priser på firmaets sportstøj skulle anvendes som mindstepriser i forhold til forbrugerne. Med andre ord måtte forhandlerne ikke sælge sportstøjet billigere til forbrugerne, end de vejledende udsalgspriser angav. TV2 Nord har kontaktet Fusion for en kommentar til den kommende retssag, men Fusion ønsker ikke at svare på spørgsmål, før sagen er afsluttet. Troels Vest Jensen fra Fusion oplyser dog i et skriftligt svar til TV2 Nord:  ”at begrebet/ordet mindstepriser ikke eksisterer ved FUSION.” Det er Statsadvokaten for særlig økonomisk og international kriminalitet (SØIK), der har rejst sagen mod Fusion, hvor der nedlægges påstand om bødestraf.

Opsummering:
Retten i Aalborg skal tage stilling til, om det nordjyske sportstøjsfirma Fusion forsøgte at begrænse konkurrencen på firmaets produkter, så forhandlerne ikke måtte sælge tøjet billigere end de vejledende udsalgspriser.